Oklahoma terror

Oklahoma terror er en norsk roman, utgitt som bok nummer 49 i den 83 bind store serien om western-helten og US-marshalen Morgan Kane. Boka ble lansert i 1971, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 452 og kostet fire kroner. 

I Oklahoma terror er handlingen lagt til territoriet Oklahoma og byen Ingalls. Hallbing har tatt utgangspunkt i faktiske, historiske hendelser og vever faktiske, historiske personer inn i handlingen: Vi møter Bill Dalton (som overlevde oppgjøret i boka «Killer» Kane, der Kane uskadeliggjorde nesten hele Dalton-banden), bandeleder Bill Doolin og tenåringsjentene Annie MacLoughlin og Jennie «Little Britches» Stevens som hjalp banden hans. 

I Hallbings bok har den gjenlevende Dalton-kjeltringen slått seg sammen med Doolins gjeng. Når de utsletter et helt marshal-oppbud i Ingalls må Kane sendes ut, og igjen vise sine ferdigheter som «killer». Det viser seg at hans metoder ikke er helt på linje med de sindige marshalene han skal bistå. Men effektive er de.

De som selv levde der og da (og historikere) ville nok fått noen overraskelser over de kunstneriske friheter Hallbing tar seg. Mest overrasket ville kanskje den ungdomskriminelle tenåringsjenta Annie blitt, om hadde sett seg selv i ettertidens litterære univers, kopulerende med en lovens mann. Sogar den mest kjente av dem alle, U.S. Marshal Morgan Kane.

Mottagelsen av boka 
Da Oklahoma terror kom ut var Kane-serien fra 1966 utgitt i nokså normale pocket-opplag på 12-16000, men fra 1969 hadde forlaget merket en økende interesse, og ifølge forleggeren Finn Arnesen hadde den «virkelige rakettferden mot kjempeopplagene» for lengst startet da Oklahoma terror kom ut i 1971. Nå trykket man .

Da Kane-serien for alvor slo an måtte Oklahoma terror utover i 1970-årene trykkes i stadig nye opplag. Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. Boka kom i Sverige i 1976 på B. Wahlströms Bokförlag som Skjut först! 
og samme året i Danmark på Winther som Terror i Oklahoma. 
I Finland kom den i 1978 på Otava som Verilöyly Oklahomassa. 
Også Island fikk sin Prenthusið-utgave som Skálmöld í Oklahoma.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Oklahoma terror i et dobbeltbind, i bok nr. 30, sammen med Kane’s colt. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Oklahoma terror i 2006 som bok 57 i bind 57–58. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2014 som bok nr. 60 i serien, en utgivelse som i 2016 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 60 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 206–207.

Norske romaner
Morgan Kane
Bøker fra 1971